  Виталий Пронин Камышлы урамТуж шулдыр, тупаса улӥмыМожга ёросысь Камышлы гурт Бадӟым Уча муниципал кылдытэтэ пыре. Гуртын 29 корка лыдъяське.   Одӥг гинэГуртын одӥг гинэ ульча. Со кузь ик ӧвӧл.- Ураммылэн ноку но нимыз ӧй вал, - вера кылем арын 80 арессэ пусъем, та гуртэ Ӵужъемысь бызем Антонида Камашева. - Одӥг нуналэ сходэ люказы но, ойдолэ, пе, урамдылы кыӵе ке но ним малпаломе. Со милям одӥг гинэ бере, ваньзы одӥг ымысь кадь Единственная шуизы.Гуртмы вазен бадӟымгес вал, 49 корка лыдъяськиз. Клубмы но, магазинмы но  асьмелэн вал. Собере клубез ворсазы, со интые нылпи сад усьтӥзы. Огвакытэ чиста улыны Можга каре но Бадӟым Учае кошкылӥзы. Соин ик нылпи садэз ворсазы, егитъёс гуртэ уг кылё ни бере.Гурт пуме вуыса адӟимы: татын колхоз ужъёс мыно на - артысь артэ тӧдьы избурен буям гидъёс сыло, татчы, пе, свинокомплекс интыяськемын, ю-нянь куасьтон но шертон лапасъёс но КЗС адӟисько. А. Камашева - «Россия» колхозмы котьку зол возиськиз, - азинтэ Антонида Ивановна. - Тау шуыны кулэ Аркадий Вершининлы. Али колхозэн Юрий Аркадьевич пиез кивалтэ.   Соосын валлин колхозмы али но возиське. Аркадий Николаевич сюлмаськемен, гуртамы кемалась ини чагыр эстӥськон пыртэмын, ву гумыос кыскемын. Мон ачим но колхозын кема гинэ дояркаын ужай. Группаям 18 скал, ваньзэ киын кысконо вал. Нылпиосы ӵемысь юрттыны ветлылӥзы. Мынам соос 7 кузя, ваньзы сямен ик вылӥ тодон-валан басьтӥзы. Ваньзы бурдъяськизы но улыны кин кытчы кошкизы. Кузпалы кемалась ӧвӧл ни. Табыдӟа коркан табере огнам улӥсько. Воксё мӧзмыт медаз луы шуыса, кролик но чипы-курег вордӥсько, гужемзэ, вань нылкышноос сямен ик, бакча котырын бергасько.Бакча берысьтымы возьёсмы но Кельвай шурмы котырын, мон тодэмъя ай, копакыз   камышен басьтэмын вал. Буш интыез чик ӧй вал. Солы луыса, дыр, ини пересьёс гуртмес Камыш шуыса нималлям. Вашкалаосмы татчы Бадӟым Уча гуртысь лыктӥллям. Тэлез кораса, та нюро интые пуксиллям. Гурезь йыламы тачак боры будэ. Гурт вӧзысьтымы Умлудмы вӧзын пичи гинэ тэльмы вань, ми сое Посадка  шуиськомы. Отчы пиналъёсмы, школаын дышетскыкузы ай, кызъёс но пужымъёс мерттӥзы вал. Ӝужытэсь луизы ини соос. Отысь табере губи бичаськом. Нина но Леонид Соловьёв - кузпалъёс  Кык скал, жон-жон юртъер- Вазен гурт калык туж тупаса улӥз, - вера Юлия Соловьёва - Табере бӧлякен юмшаса ум ветлӥське ни, ваньмыз ас понназ кариськиз. Кузпалъёсмы улонысь кошкизы, ми, нылкышноос, огнамы кылимы. Нылпиосмы городэ интыяськылӥзы. Семьяосын улӥсь ӧвӧл ни шуэмысь, дугды ай, ма Рая но Сергей Шабалинъёс вань на. Соос бордын Вася пизы но Оля нылзы уло. Егитъёс Можгаын ужало, нуналлы быдэ доразы бертыло. Бӧлякен юмшанмы быриз ке но, ог-огенымы чылкак адӟиськытэк ум улӥське, адямиез берпум сюресаз келяны, кисьтонъёсы одно ик ваньмы мынӥськом. Озьы ик ке ураме ик ум потаське ни. Нянь дорын пыжиськом. Ярам ай, тазьы ке но асьме гуртын ик улӥськом, неперспективной шуыса, кӧня ми вӧзысь гуртъёс бырыны шедизы. Милемыз но быдтыны малпало ни вал. Инмарлы тау, татчыозь «Россия» эштосмы возиське.- Ми палан турын туж удалтэ, - вераськонмы борды итӥське Юлия Серапионовналэн Геннадий пиез. - Вазен сое утялтон понна юри техника, трактор басьтӥськиз, табере со бакча гырыны сяна уг яра ни. Пудо-животэз азьло аръёсы сямен ум вордӥське ни. Туэ ваньмыз-ӧвӧлэз 13 хозяйство скал возе на, кылем арын гинэ 15 вал ай. Арлы быдэ скал йыр кулэсме. Адями табере капчияк гинэ ошпи борды басьтӥське. Сое вордыны курадӟонэз туж ик ӧвӧл. Тани Иван Борисовмы, ноку но со кышнояськылэмын ик ӧвӧл, огназ йыраз кык скал вордэ, жон-жон юртъерын улэ. И. Борсиовлэн коркаез - Ачим кыскисько, пичиысен мон со ужлы дышемын, йӧлме государстволы сдать карисько, - дыртытэк гинэ асэныз тодматэ Иван Борисов. - Гуртамы йӧл бичасьёс юри ветло, мыным кыдёке мынонэз ӧвӧл, ваче капка азе гинэ машиназэс дугдытъяло. Озьы ик ке оломар карысал йӧлыным, ваньзэ сиыса уд быдты ук. Сузэръёсы городын уло, берто ке, соослы сьӧразы жалятэк келясько. Тыныд огнады марлы кык йыр скал возёнэз шуисез но вань. Табере, пе, котьмар магазинын вань ини. Но мон пудоез яратӥсько, уг поты скаллэсь куштӥськеме. Турын ми палан трос будэ, удалтэ, солы ноку ӧм ёрмылэ. Малы пудо вордонтэм? Обидэ уз сётэ     Камышлыос арлы быдэ, Трочин нуналэ, огинэ люкасько, сьӧрло кошкемъёс но доразы берто.- Со сям-йылолмылэсь куштӥськеммы уг поты вылэм, оломалы берло аръёссэ сое аналтӥмы, - чигисько нылкышноос. - Та борды огез-кыкез басьтӥськысалзы ке, оло, озьы ик люкаськылысалмы ай. Ми табере пересьмим, кинлэн калыкез бичаны моӵез тырмоз на? Гуртмы пичи шуыса ум ӧпкелиське, со понна ог-огмес чакласа но утьыса возиськом. Лушкаськисьёсты матэ ик ум лэзиське. Урамысьтымы тодмотэмъёсты адӟиськом ке, соку ик телефон пыр ог-огмылы ивортӥськом ини: гуртэ мурт адями пыриз. Ми ог-огмес обидьыны ум сётэ.- Камышлыос тупаса, одӥг кылысь уло, - гуртоос сярысь вера Бадӟым Уча муниципал кылдытэтлэн йырыз Сергей Халалеев. - Но, жаляса верано, арлы быдэ калык отын ӧжыт но ӧжыт кыле. Туннэ нуналлы 66 адями улэ. Вазен бадӟым вал гуртсы. Быдӟым оже гинэ 40 пиосъёссы бырыны шедемын. Сабырлы калык отын улэ, нылпиоссы синмаськымонэсь но визьмоесь. Гид азбар Любовь Тихонова Теги: гурт гуртудыс история сюсюрес  